Diari Oficial de la Generalitat Valenciana


Sumari del DOGV 186, del 23-08-1984 (1984/803325)

DECRET 77/1984, de 30 de juliol, del Consell de la Generalitat Valenciana, sobre regulació del transport escolar.
-----------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/1984/07/30/77/dof/vci/html**

### Dades del document

Número de DOGV
:   186

Data del DOGV
:   23-08-1984

Secció del DOGV
:   DISPOSICIONS GENERALS

Número del document
:   1984/803325


Data del document
:   30-07-1984

Organisme emissor
:   Conselleria d'Obres Públiques,Urbanisme i Transports

Tipus de document
:   Decret

Anàlisi jurídica

Decret 77/1984 de 30 de julio, del Consell de la Generalitat Valenciana, sobre regulació del transport escolar.  
La política de concentracions escolars desenvolupada a partir de la Llei General d'Educació de 1970 i les necessitats d'escolarització en els nivells obligatoris han generat una problemàtica especifica, com a consequència del desplaçament diari a què es veuen obligats molts escolars de la Comunitat Valenciana.   
Una de les línies d'actuació per a la millora d'aquesta situació d'origen és la protecció de l'escola rural, per evitar al màxim el transport de l'alumnat i la seua desconnexió amb el medi pròxim a la residència. No obstant això, l'existència actual dels transports escolars tant a Centres Públics com Privats exigeix l?establiment d'una normativa legal que garantesca els nivells màxims de qualitat i seguretat d'aquest servei.   
D'altra banda, la dispersitat de normes que regulen el transport escolar fa aconsellable la inclusió d'aquestes en una sola disposició que, respectant-ne les generalitats, introduesca aquelles particularitats pròpies del transport escolar a la nostra Comunitat en funció de les diverses modalitats de prestació que en la realitat el configuren, clarificant així els possibles dubtes i eliminant les contradiccions que s'han observat a través d'aquests darrers anys.   
Alhora, les característiques singulars que ofereix el transport escolar fan necessària l'estreta coordinació de distints Departaments-educatius i de transports.   
En atenció d'aquests motius, segons que estableixen els articles 31.15 i 35 de l'Estatut d'Autonomia de la Comunitat Valenciana i el Reial Decret 2093/83, de 28 de juliol, sobre traspàs de funcions en matèria d'educació, a proposta conjunta de les Conselleries de Cultura Educació i Ciència i d'Obres Públiques, Urbanisme i Transports, i amb la deliberació prèvia del Consell en la reunió del dia 30 de juliol de 1984,   
DECRETE:  
Títol I  
Principis Generals i àmbit d'aplicació  
Article primer  
1. Hom considera transport escolar, als efectes d'aquest Decret, el trasllat d'estudiants des del lloc de residència al centre d'ensenyament respectiu, tant urbà com interurbà. amb reiteració d'itinerari i mitjançant vehicles automòbils.   
2. Aquest Decret serà d'aplicació al transport escolar, sempre que el recorregut es verifique dins l'àmbit territorial de la Comunitat Valenciana.   
3. Igualment serà d'aplicació en aquells casos en què part de l'itinerari es realitze dins l'àmbit territorial d'una altra Comunitat Autònoma, sempre que s?hi circule en règim de "porta tancada".   
Títol II  
Modalitats i característiques del Transport Escolar   
Article 2.n  
El transport escolar podrà ser:   
a) Urbà, quan l'itinerari discórrega dins del clos urbà de les poblacions.   
b) Interurbà, en tots els altres casos.   
Article 3.r  
El transport escolar interurbà podrà realitzar-se a través de les modalitats següents:   
1. Amb vehicles autobusos provistos de tarja de transports sèrie VD, contractats per cotxe complet i mitjançant reiteració d'itinerari.   
2. Amb vehicles autobusos provistos de tarja de transport sèrie VR, sempre que l'itinerari del servei regular escolar coincidesca íntegrament amb el de la concessió del servei regular a què estiga adscrit el vehicle, i es realitze a través d'expedicions i horaris autoritzats en la concessió esmentada, mitjancant contracte amb reserva de places amb un mínim de fins el 50 % de la capacitat del vehicle.   
3. Amb vehicles autobusos, provistos de tarja de transports sèrie VC, que siguen de propietat dels Centres d'Ensenyament.   
4. Amb vehicles automòbils provistos de tarja de transports sèrie VT, només per als supòsits en què el nombre d'alumnes a transportar no necessite la utilització d'un autobús.   
5. Excepcionalment, i per als casos en què hi haja possibilitat de contractar altres tipus de vehicles, tant per la carència d'aquests com per les peculiars característiques geogràfiques del lloc, podrà realitzar-se el transport escolar amb un altre tipus de vehicles lleugers de menys de 10 places que reunesquen, amb informe previ de la Conselleria d?Indústria, Comerç i Turisme, requisits d'idoneïtat i seguretat per a aquests serveis.   
Article 4.t  
Tots els serveis de transport escolar a què fa referència aquest Decret, tant urbans com interurbans, independentment de la modalitat de realització, hauran de complir, en allò que els siga d'aplicació, les prescripcions previstes en el RD 2296/1983, de 25 d'agost (BOE del 27-8-83) "Normes de Seguretat de transport escolar i de menors", tret del que especifiquen els punts següents:   
1. Tots els escolars majors de 10 anys, tindran dret d'ocupar un seient del vehicle. Això no obstant, la Conselleria de Cultura, Educació i Ciència podrà autoritzar l'ocupació de dos seients consecutius per tres escolars majors de 10 anys quan circumstàncies excepcionals ho aconsellen.   
2. L'obligatorietat de l'acompanyant subsistirà encara en elsupòsit que els vehicles reunesquen condicions tècniques previstes en els punts 3 i 4 de l'article 4.t del Reial Decret esmentat, sempre que en el vehicle siguen transportats més de 15 xiquets menors de 10 anys.   
Títol III  
Autoritzacions  
Article 5.é  
Els transportistes que vulguen efectuar transports escolars, de caràcter interurbà, amb vehicles provistos de tarja de transport sèrie VD, hauran de sol·licitar necessàriament la corresponent autorització de la Conselleria d'Obres Públiques, Urbanisme i Transports, a través de les Direccions Territorials de Transports respectives, en raó de la ubicació geogràfica del Centre escolar a què siguen transportats els escolars.   
Article 6.è  
1. No caldrà l'autorització expressa de la Conselleria d'Obres Públiques, Urbanisme i Transports, per a la realització del transport escolar en la modalitat prevista en el núm. 2 de l'article 3.r, sempre que el transport esmentat es realitze amb vehicles adscrits a la concessió de servei regular de què es tracte i a través de les expedicions i els horaris que hi regesquen.   
2. Les sol·licituds de modificacions de concessions d'horaris i expedicions per tal d'adaptar-les al servei escolar, seran objecte de tramitació urgent pels òrgans competents de la Conselleria esmentada, i s'hi expediran autoritzacions provisionals a la presentació de la sol·licitud i mentre no es tramite i resolga l'expedient corresponent.   
3. Els vehicles hauran de prendre i deixar els escolars a la porta del Centre docent corresponent. Per tal que el compliment d'aquesta obligació siga compatible amb la qualificació com a coincident del servei escolar, hom permetrà desviacions de l'itinerari concessional d'un màxim d?1 km., sempre que amb això no s?ocasionen majors perjudicis als altres passatgers.   
Article 7.è   
No serà necessària l'autorització expressa de la Conselleria d'Obres Públiques, Urbanisme i Transports, per a la realització de transport escolar amb vehicles amb tarja de transport sèrie VC, els quals s'hauran de subjectar a les condicions de la tarja citada quant a itinerari i d'altres requisits d'aquesta.   
Article 8.é  
Tampoc no caldrà l'autorització expressa de la Conselleria d'Obres Públiques, Urbanisme i Transports, per a la realització dels transports d'escolars amb vehicles provistos de tarja de transport sèrie VT.   
Article 9.è  
Tanmateix, caldrà l'autorització expressa de la Conselleria d'Obres Públiques, Urbanisme i Transports per a la realització de serveis amb altres tipus de vehicles lleugers a què fa referència l'article 3.r d'aquesta disposició.   
Article 10  
1. Quant als transports d'escolars de caràcter urbà. l'autorització haurà de sol·licitar-se pels respectius Ajuntaments. segons que estableixen les pròpies Ordenances.   
2. En defecte d'aquestes seran d?aplicació amb caràcter supletori les normes d'aquest Decret.   
Títol IV  
Tramitació de les autoritzacions  
Article 11  
Les sol·licituds d'autorització a què fa referència l'article 5.c d'aquesta disposició es presentaran davant la corresponent Direcció Territorial de Transports, fent-hi constar necessàriament les dades següents:   
1. Nom i adreça de l'Empresa Transportista.   
2. Nom i adreça del Centre Escolar.   
3. Itinerari del servei sol·licitat, longitud, amb especificació d'origen i arribada i cada una de les parades intermèdies per prendre o deixar escolars, amb indicació expressa de cada una de les parades (carrer o plaça, numero d'aquesta, etc.).   
4. Vehicle o vehicles amb què hom vulga realitzar el servei, amb expressió de matricules, nombre de places i número i sèrie de les targes de transport sèrie VD d'aquests.   
5. Calendari del servei sol·licitat, expedicions diàries a realitzar i horari d'aquestes.   
6. Nombre de xiquets a transportar i edat.   
7. Preu diari per vehicle del servei contractat, segons tarifes vigents.   
8. Indicació de l'existència d'acompanyament i de la part que n'assumeix la contractació i el pagament.   
9. Justificació de subscripció de contracte d'Assegurança segons que estableixen els articles 9 i 10 del RD 2296i83, de 25 d'agost.   
Article 12  
A la sol·licitud esmentada hom acompanyarà preceptivament els documents següents:   
-Contracte subscrit amb el Centre d'Ensenyament, justificatiu de l'autorització sol·licitada.   
-Croquis de l'itinerari, amb indicació dels punts d'origen i destinació, parades intermèdies i distàncies kilomètriques totals i parcials.   
-Fotocòpies de les targes de transport sèrie VD vigent dels vehicles adscrits al servei.   
-Fotocòpia de la tarja ITV dels vehicles adscrits al servei, justificativa de la inspecció tècnica corresponent, d'acord amb el RD 2296/83, de 25 d'agost sobre tràfic i circulació de vehicles escolars i de menors, si s'escau.   
Article 13  
El contracte formalitzat entre el Centre escolar i el transportista, haurà d'incloure necessàriament les dades esmentades en l'article onze i el preu del transport haurà d'ajustar-se a les tarifes oficials vigents en la data de l'atorgament' sense perjudici de la revisió amb motiu de les noves tarifes obligatòries que poguessen establir-se durant la vigència del contracte.   
Article 14  
Les sol·licituds esmentades es tramitaran i s'autoritzaran segons que disposa l'article 35 del Reglament d'Ordenació de Transports de 9- 12- 1948, en relació amb les OOMM de 27-10-1972, 21-11-1978 i 28-11-1979.   
Article 15  
Si el contracte de transport inclogués més d'un itinerari, se sol·licitarà una autorització per a cada un d'aquests. I en el supòsit que un centre escolar contracte el servei de diversos transportistes, tots i cada un hauran de sol·licitar l'autorització corresponent.   
Article 16  
Com a norma general, un mateix vehicle no podrà realitzar més d'una ruta escolar, entenent-hi l'itinerari inclòs entre el punt d'origen i el de destinació en el Centre Escolar. Les excepcions seran resoltes discrecionalment per les Conselleries de Cultura, Educació i Ciència i la d'Obres Públiques, Urbanisme i Transports, que siguen competents per raó de matèria, a la vista de les especials circumstàncies que hi concórreguen.   
Article 17  
1. A més a més del vehicle o dels vehicles proposats com a titulars del servei, podran designar-se'n altres en qualitat de reserves, per als supòsits d'avaries.   
2. En aquest darrer cos, quan el titular del servei no tinga vehicles propis per substituir l'avariat i a fi de la normal continuïtat en la prestació del servei, podrà utilitzar material idoni de la titularitat de tercers que reunesquen els requisits exigits en aquest tipus de transport, tot sol·licitant-ne l'autorització prèvia de la Conselleria d'Obres Públiques, Urbanisme i Transports, o bé donant compte de la substitució dins del termini màxim de 48 hores, amb la justificació documental en tots els casos de la causa de la baixa del vehicle adscrit al servei.   
Títol V  
Transport Escolar de caràcter oficial  
Article 18  
Els transports escolars que es realitzen a Centres Públics docents, hauran de ser objecte de planificació prèvia a nivell provincial, conjuntament pels òrgans competents en matèria d'educació i transports, a fi d'aconseguir la màxima economia de mitjans, un bon nivell de qualitat del transport i la utilització en la major mesura possible dels serveis públics regulars de transport de viatgers per carretera de poc tràfic o rurals.   
Article 19  
Als efectes de l'article anterior, els Serveis Territorials corresponents de les Conselleries de Cultura Educació i Ciència i d'Obres Públiques, Urbanisme i Transports, procediran a l'elaboració conjunta dels criteris i elements necessaris per a la planificació escaient del transport escolar de referència, amb la deguda antelació en començar cada curs escolar.   
Article 20  
1. Els serveis escolars de referència transportaran únicament i exclusiva els alumnes dels Centres Públics docents inclosos en l'itinerari, amb dret a transport gratuït.   
2. No obstant això, els alumnes de qualsevol nivell educatiu escolaritzats en Centres Públics. que no tinguen dret al transport gratuït, podran utilitzar aquests serveis, quan hi haja places sobreres en els vehicles. i hi caldrà l'autorització expressa de la Conselleria de Cultura, Educació i Ciència.   
DISPOSICIO ADICIONAL  
En tot allò que no regula aquest Decret s'entendrà d'aplicació el Reial Decret 2296/83, de 25 d'agost, sobre Normes de Seguretat de Transport escolar i de menors.   
DISPOSICIO FINAL  
Les Conselleries de Cultura, Educació i Ciència i d'Obres Públiques, Urbanisme i Transports, en l'àrea de les competències respectives llurs, podran dictar les normes necessàries per al desenvolupament i l'aplicació correcta d'aquest Decret.   
València, a 30 de juliol de 1984.   
El President de la Generalitat.  
JOAN LERMA I BLASCO  
El Conseller de Cultura, Educació i Ciència,   
CEBRIA CISCAR I CASABAN   
El Conseller d'Obres Públiques, Urbanisme i Transports,   
VICENT LLOMBART I ROSA


Còpia Permalink ELI